Spietkops vas vir blouligbedrog  Foto bloot ter illustrasie. (Foto: Scott Rodgerson / Unsplash) Twee verkeerspolisiebeamptes – een verbonde aan die Tshwane-metropolisie en die ander een ŉ voormalige beampte by die nasionale verkeerspolisie – is Woensdag op aanklag van bedrog in hegtenis geneem. Die twee is op die N1 naby Jeanlaan in Centurion in ŉ Volkswagen Polo met blou ligte vasgetrek. Hulle het niksvermoedende motoriste na bewering in vol uniform met weerkaatsende baadjies afgetrek, en was glo ook onwettiglik in besit van Aarto-dokumentasie wat aan die regering behoort. Die verdagtes het ook R890 in hul besit gehad. Die Padverkeersbestuurskorporasie (RTMC) sê die verdagtes kan moontlik ook met ander sake van motor- en vragmotorkapings en blouligbedrog in Gauteng verbind word. Die polisie het beslag gelê op die voertuig, wat nou aan die batebeslagleggingseenheid oorhandig is aangesien dit in die uitvoering van ŉ misdaad gebruik is. Die twee word tans by die Sunnyside-polisiestasie aangehou en sal na verwagting Donderdag in die Pretoriase landdroshof verskyn om formeel om borgtog aansoek te doen. Die staat sal na verwagting borgtog teenstaan. RTCM het Woensdag bykomend gesê dat die voormalige nasionale verkeerspolisiebeampte, Rodney Ramusia (34), voorheen van wangedrag aangekla is, maar bedank het voordat sy dissiplinêre verhoor afgehandel was. Ramusia is destyds glo aan ŉ bepaalde oortreding skuldig bevind en tot ses jaar tronkstraf gevonnis, maar vroeër vrygelaat weens die Covid-19-pandemie. Lede van die publiek word aangemoedig om enige bedrog en korrupsie by [email protected] aan te meld, of via Whatsapp by 083 293 7989.